《百字令 自题小影》
清代·张夏

天容吾老，谢春风妆点，舞雩沂水。剩有门前烟景胜，混迹渔樵水喜。

失学从儿，愁贫任妇，聊诵村夫子。时名何有，赋成覆酱瓿耳。

空自跳荡词场，浮沉墨榜，复雄谈弧矢。一剑曾邀知己顾，难负文山柴市。

逃入东林，别联白社，就此终身矣。相呼道学，他年瞒尽青史。

作者简介：张夏，字秋韶，江苏无锡人。隐居菰川之上，孝友力学。初从马世奇受经，后入东林书院，从高世泰学。积十馀年，遂入世泰之室。世泰卒，其子弟相与立夏为师，事之如世泰。汤斌抚江苏，至东林，与夏讲学，韪其言。延至苏州学宫，为诸生讲《孝经》、《小学》。退而注《孝经解义》、《小学瀹注》。